Søren Egge Rasmussen (EL), 2024-04-24:
Hvis man laver det om til et fradrag, kan jeg ikke lige se, hvordan man så skal sikre en målretning ud til nogle områder, hvor det store edb-system så fuldstændig har styr på kommunernes reviderede fjernvarmeplanlægning, og at man så kan sikre, at det bliver målrettet ud til dem, som Enhedslisten helst vil støtte.
Det kan jeg ikke rigtig se at man lige har med et fradrag.
Altså, jeg er lidt betænkelig ved at bestille ekstra edb-systemer, som staten skal oprette.
Jeg synes, det er ganske udmærket, at man indimellem revurderer, hvordan vi har indrettet vores støttepuljer, og det er jo også sket over tid.
Vi har f.eks. en bygningspulje, og der er man på et tidspunkt kommet frem til, at det er de boliger med de dårligste energimærker, der skal have støtten.
Vi har indimellem nogle problematikker om, at de puljer, vi har, bliver overansøgt meget hurtigt, og det er jo ikke rimeligt, at man ude i kommunerne og de enkelte fjernvarmeselskaber både skal have dygtige medarbejdere og nogle, der er meget hurtige på tasterne, for at få del i pengene fra fjernvarmepuljen.
Så jeg modtager det her forslag sådan, at vi altid skal genoverveje, om de puljer, vi har, fungerer optimalt, og om der er noget, vi kan ændre.
Hvad med de mennesker, der ikke haft mulighed for at sidde ved deres computer på det tidspunkt, hvor man åbnede puljen?
Kunne man så have et system, hvor alle, der havde søgt inden for de første 2 dage, trækker lod om, hvem der så får tilskuddet?
Det kan godt være, at der er noget, der skal revurderes.
Så synes jeg, at det er væsentligt, at vi har systemer, som understøtter, at det er uden for fjernvarmeområderne, at man kan få støtte til en varmepumpe.
Vi er nødt til at lave noget, som tager højde for den allerseneste fjernvarmeplanlægning, som kommunerne har lavet.
Jeg synes også, det ville være bedst, hvis det var sådan, at det havde et socialt aspekt, ligesom da vi lavede varmechecken til de varmeforbrugere, som blev ramt af de høje energipriser.
Der var det jo ikke alle, der fik – det var sådan set dem med de laveste indtægter, som vi valgte at imødekomme.
Så synes jeg, det er lidt vildt at læse, at sådan et forslag her, der er uden økonomisk styring, kommer fra Liberal Alliance.
Jeg kunne forstå det, hvis det så var to initiativrige, nye folketingsmedlemmer, som havde formuleret et folketingsbeslutningsforslag og så sendt det af sted, uden at der var nogen, der lige havde kigget det helt nøje igennem.
Men det er jo sådan set også Ole Birk Olesen og Alex Vanopslagh, som er medforslagsstillere på teksten her.
Det er altså ret vildt, hvis man bare sådan siger: »Forslaget hviler dog på antagelsen om, at nødvendigheden i at indfri vores drivhusgasreduktionsmål må stå over hensynet til at have kontrol med udgifterne.«
Så Liberal Alliance vil ikke have kontrol med udgifterne.
Det er faktisk ret vildt.
Altså, det er den økonomiske politik, Liberal Alliance har.
Jeg synes, at det er vildt.
I Enhedslisten har vi en klar holdning om, at når vi fremsætter et beslutningsforslag, skal det være fuldt ud finansieret, og det er det også.
Jeg hilser det velkommen, at vi kan have en debat om, om vores puljer er strikket rigtigt sammen, og om, hvad det er, vi understøtter, og vi føler også i Enhedslisten en utålmodighed i forhold til at komme i gang med at fremme den grønne omstilling.
Men hvorfor det lige skulle være varmepumpeområdet, som der økonomisk ikke skal være styr på, kan jeg ikke helt se.
Der tror jeg sådan set, at vi, i forbindelse med at vi skal udmønte og sætte gang i den næste åbning af varmepumpepuljen, kan finde på noget, der måske er bedre end det, vi har nu.
Så det ser jeg frem til.
Men Enhedslisten kan ikke støtte det her beslutningsforslag.